ToekomsVenster: Gasvryheid evangelisasieFoto: Unsplash/Pixabay.com “Bo alles moet julle mekaar hartlik liefhê, want die liefde bedek baie sondes. Wees gasvry teenoor mekaar sonder om te kla.” – 1 Petrus 4:8-9 Hoe kan jy mense in ’n diep belewenis van God se gasvryheid intrek deur jou blyplek? Wie mag dalk versterkings benodig in hulle stryd teen eensaamheid? Wie is die mense wat in my huis bymekaar kan kom ter wille van die uitbreiding van die Koninkryk? Watter twee of drie mense se aanvullende vermoëns kan dalk ontplof in ’n nuwe bediening as hulle vir net twee ure bymekaarkom vir ’n dinkskrum oor aandete in my huis? Moet nooit die krag van jou woonkamer onderskat as ’n lanseerplatform vir nuwe lewe, hoop, bediening en sending nie! Dis besonders dat daar verskeie maniere is waarop ons die liefde van God in Christus ons Here met mense kan deel. Ons verskil van mekaar, ook wat ons gawes betref. Sommige mense vind dit regtig moeilik om met ander, veral onbekendes, in gesprek te tree. Gasvryheid is ŉ ander manier waarop Jesus se omgee gedemonstreer kan word. Gasvryheid sluit ŉ glas koue water op ŉ warm somersdag in, ŉ geskenkpakkie by die hek, of ŉ warm baadjie vir iemand wat koud kry. As dit met ŉ gewillige hart en ŉ warm glimlag gepaard gaan, spreek dit boekdele. Dit sê “jy is welkom in my wêreld en ek is bly om deel van joune te wees.” Here, ek verklaar dat alles wat ek het, ek van U ontvang het. Help my asseblief om ’n goeie rentmeester van elke vertrek van my blyplek, veral my kombuis, eetkamer, leefkamer en gastekamer, te wees. Amen.